KIRJALLINEN KYSYMYS P-0888/98 komissiolle esittäjä(t): Dietrich Elchlepp (PSE) (11. maaliskuuta 1998)

Aihe: Yleiseurooppalaiset liikenneverkot - Saksan ja Ranskan välinen ratayhteys Ylä-Reinin eteläosassa

1. Missä vaiheessa on yleiseurooppalaiseen liikenneverkkoon kuuluvien Saksan ja Ranskan välisten ratayhteyksien suunnittelu ja toteutus?

2. Voidaanko TEN-varoin rahoittaa myös Strasbourgin ja Kehlin välisen nykyisin yksiraiteisen rautatiesillan laajentaminen kaksiraiteiseksi?

3. Voidaanko myös esimerkiksi Ylä-Reinin eteläosassa toteutettavia rajat ylittäviä alueellisen liikenteen ja lähiliikenteen ratahankkeita rahoittaa TEN-varoin? Millaista muuta EU-rahoitusta on tarjolla tällaisiin rajat ylittäviin alueellisiin ratahankkeisiin?

Komission jäsenen Neil Kinnockin komission puolesta antama vastaus (20. huhtikuuta 1998)

1. Parlamentin ja neuvoston 23. heinäkuuta 1996 tekemä päätös N:o 1692/96/EY yhteisön suuntaviivoista Euroopan laajuisen liikenneverkon (TEN-T) kehittämiseksi ((EYVL L 228, 9.9.1996. )) sisältää kaksi yhteyttä Ranskan ja Saksan rautatieverkkojen välillä: Forbach*Saarbrücken ja Strasbourg*Kehl. Nämä kaksi rajanylittävää yhteyttä ovat osa laajempia ¨yhteistä etua koskevia hankkeita¨: linjan Pariisi*Reims*(Metz*Luxemburg)*Vandières*Saarbrücken*Mannheim, ja edelleen Frankfurt ja Berliini, rakentaminen ja kehittäminen, sekä linjan Vandières*Strasbourg*Kehl, ja edelleen Karlsruhe, Stuttgart, München, Salzburg ja Wien (*Budapest) rakentaminen ja kehittäminen. Sekä Ranskassa että Saksassa näitä koskevat toimet on otettu huomioon keskipitkän aikavälin investointisuunnitelmissa. Ranska on ilmoittanut, että uuden Pariisi*Vandières-linjan rakentaminen alkaa vuoden 1999 loppuun mennessä. Saksasssa hallituksen ja rautateiden välinen rahoitussopimus (Finanzierungsvereinbarung) Saarbrücken*Ludwigshafen-välin parannustöistä (joiden jälkeen kallistuvarunkoiset junat voivat ajaa rataosuudella 160*200 kilometrin tuntinopeudella) saadaan valmiiksi tämän vuoden ensimmäisen vuosineljänneksen aikana; työt on suunnitelmien mukaan määrä saada valmiiksi vuonna 2002. Aikataulu Kehl*Appenweier-välin parannuksille sovitetaan yhteen Ranskassa tehtävien rakennus- ja parannustöiden kanssa.

2. Koska silta on osa liikenteen TEN-suuntaviivoissa määriteltyä yhteistä etua koskevaa hanketta, näitä varoja voidaan myöntää neuvoston 18. syyskuuta 1995 Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä antaman asetuksen (EY) N:o 2236/95 perusteella ((EYVL L 228, 23.9.1995. )). Tämän mukaan yhteisön tukea voivat saada hankkeet, joiden rahoituksesta huolehtivat jäsenvaltiot, alueelliset tai paikalliset viranomaiset, tai laitokset, jotka voidaan rinnastaa niiden noudattaman hallinto- tai oikeusjärjestyksen vuoksi julkisyhteisöihin. Euroopan laajuisen liikenneverkon kehittämisbudjetista myönnetyn tuen määrä ei voi ylittää kymmentä prosenttia investointien kokonaiskustannuksista. Asianosaisen jäsenvaltion on jätettävä komissiolle tarvittava hakemus. Päätökset varojen jaosta tehdään asetuksessa (EY) N:o 2236/95 esitettyjen ehtojen ja kriteerien perusteella ja vuotuisen budjetin sallimissa rajoissa.

3. Rahoitustukea ei voida myöntää Euroopan laajuisten liikenneverkkojen budjetista millekään sellaiselle projektille, jota ei ole yksilöity liikenteen TEN-suuntaviivoissa yhteistä etua koskevana hankkeena. Mitä tulee muihin mahdollisuuksiin saada yhteisön rahoitusta tällaisille alueellisille hankkeille, Interreg-ohjelma ei vaikuta myöskään soveltuvan tähän tapaukseen. Sen avulla voidaan rahoittaa toteutettavuustutkimuksia (ei töitä).